Predkladacia správa

Predkladaný návrh zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2009.
Návrh zákona vychádza z požiadaviek aplikačnej praxe a jeho cieľom je upraviť  v praxi nejednoznačné a obťažne vykonateľné ustanovenia, ktoré musia dodržiavať jednotlivé subjekty pôsobiace v oblasti metrológie na území Slovenskej republiky. Uvedený návrh zákona v plnej miere akceptuje požiadavky, ktoré sú kladené na meradlá, metrologické výkony, spotrebiteľsky balené výrobky a na metrológiu ako takú. 
Medzi hlavné okruhy, ktoré upravuje predkladaná novela, patrí spresnenie niektorých definícií, týkajúcich sa meradiel, špecifikácia niektorých ustanovení týkajúcich sa overovania určených meradiel, spresnenie požiadaviek na  spotrebiteľsky balené výrobky, spresnenie niektorých požiadaviek na proces autorizácie a činnosť autorizovaných a registrovaných osôb, úprava rozsahu pôsobnosti Slovenského metrologického inšpektorátu a spresnenie ustanovení o výkone metrologického dozoru, spresnenie vzťahu k zahraničiu pri uvádzaní určených meradiel na trh a ich následnej metrologickej kontrole.
Súčasťou návrhu zákona je aj návrh novelizácie zákona č. 455/1991 Zb. o živnostenskom podnikaní (živnostenský zákon) v znení neskorších predpisov a zákona č. 145/1995 Z. z. o správnych poplatkoch v znení neskorších predpisov.
Návrh zákona je v súlade s Ústavou Slovenskej republiky, ústavnými zákonmi, ostatnými zákonmi a medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Predkladaný návrh zákona nepredstavuje dopad na verejné financie, na podnikateľské prostredie, na obyvateľstvo, hospodárenie podnikateľskej sféry a iných právnických osôb, na životné prostredie, na zamestnanosť a na informatizáciu spoločnosti.
Návrh zákona bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu.
Návrh zákona bol prerokovaný v Legislatívnej rade vlády Slovenskej republiky a pripomienky uplatnené v rámci jej rokovania sú zapracované v preloženom materiáli.
Návrh zákona bol prerokovaný aj v Hospodárskej a sociálnej rade Slovenskej republiky, pričom v rámci jej rokovania neboli k návrhu vznesené žiadne pripomienky.
Návrh zákona sa predkladá na rokovanie vlády Slovenskej republiky bez rozporov.